Προτάσεις για τόνωση της Αμερικανικής οικονομίας - 2002-01-14
θα συμπεριλάβει ο πρόεδρος Μπους στον προϋπολογισμό του 2003
Ο Πρόεδρος Μπούς προτρέπει το Αμερικανικό Κογκρέσσο να αναλάβει νομοθετική δράση για την τόνωση της οικονομίας. Όπως μεταδίδει η Βιργινία Βουτσινά, της Φωνής της Αμερικής, ο κ. Μπούς δήλωσε οτι θα συμπεριλάβει τις προτάσεις του για την ενδυνάμωση της αμερικανικής οικονομίας στον ομοσπονδιακό προϋπολογισμό του 2003. Η επόμενη συνεδρία του Κογκρέσσου θα πραγματοποιηθεί στην Ουάσινγκτον μέσα σε μερικές εβδομάδες κι’ όμως η διαμάχη για την τόνωση της οικονομίας εντείνεται. Είναι πιθανόν η διαμάχη αυτή να αποτελέσει κύριο θέμα στις φετινές εκλογές, για την ανανέωση όλων των εδρών της βουλής και του ενός τρίτου της γερουσίας, από τις οποίες θα κριθεί το ποιο από τα δύο κόμματα θα πάρει τον έλεγχο των δύο νομοθετικών σωμάτων του κονγκρέσσου. Ο Πρόεδρος Μπούς, ξεκούραστος μετά από 12ήμερη άδεια στο ράντσο του στο Τέξας, έσπευσε να αναφερθεί στο θέμα, μιλώντας σε δημοσιογράφους στο Λευκό Οίκο. «Θα πρέπει να συμφωνήσουμε, θα πρέπει να συσπειρωθούμε γύρω από μία λογική πολιτική. Είπε ο αμερικανός πρόεδρος. Θα πρέπει να αποφύγουμε τις πολιτικολογίες σε σχέση με φορολογικές ελαφρύνσεις ή με πακέτα οικονομικών κινήτρων. » O κ. Μπούς λέει πως οι Δημοκρατικοί θέλουν να αυξήσουν τους φόρους, πράγμα το οποίο εκείνοι αρνούνται. Αντίθετα, οι Δημοκρατικοί λένε οτι οι φορολογικές περικοπές του προέδρου έχουν εξαντλήσει το πλεόνασμα του ομοσπονδιακού προϋπολογισμού. Ο Λευκός Οίκος έχει παραδεχθεί οτι δεν θα υπάρξει πλεόνασμα για το 2003. Όμως ο αμερικανός πρόεδρος το αποδίδει αυτό στις αυξημένες δαπάνες για τον πόλεμο κατά της τρομοκρατίας αλλά και στην παρούσα οικονομική ύφεση.